## La Generalitat activa un protocol amb ajuntaments i entitats socials per a atendre les persones sense llar davant de les baixes temperatures que està registrant la Comunitat Valenciana

*** La Conselleria de Serveis Socials coordina la campanya amb la col·laboració de l'Agència Valenciana de Seguretat i Resposta a les Emergències
* Per a l'elaboració del protocol s'ha tingut en compte el cens de persones sense llar que va coordinar la Conselleria el mes de novembre passat**

La Vicepresidència Segona i Conselleria de Serveis Socials, Igualtat i Habitatge ha activat un protocol de coordinació amb ajuntaments i entitats socials, i amb l’Agència Valenciana de Seguretat i Resposta a les Emergències, per a garantir la millora de l’atenció a les persones sense llar davant de les baixes temperatures i inclemències meteorològiques que s’estan registrant estos dies a la Comunitat Valenciana.

El director general d’Inclusió i Cooperació al Desenvolupament, Pedro Carceller, ha explicat que el protocol ja s’ha remés, com a novetat, als ajuntaments de municipis de la Comunitat Valenciana amb més de 25.000 habitants i a les entitats del tercer sector que treballen amb les persones més vulnerables, “informant-los del seu contingut i sol·licitant la seua col·laboració per a garantir l’atenció de les necessitats bàsiques de les persones sense llar, amb la finalitat d’ampliar i millorar la xarxa d’atenció”.

Segons ha destacat el director general, la finalitat és “treballar junts i apostar per la coordinació” per a proporcionar una atenció integral a aquelles persones que, per circumstàncies diverses, no accedixen als recursos estables disponibles per a este col·lectiu, i que “cap persona sense llar de la Comunitat Valenciana es quede sense rebre l’atenció i l’acompanyament necessaris”.

En este sentit, el protocol té en compte tant els recursos propis que disposa la Generalitat com alguns dels recursos municipals que es podrien utilitzar de manera urgent en els dies en què les temperatures siguen més baixes.

**Principals mesures**

El protocol proposa, per primera vegada, que cada ajuntament compte amb un dispositiu d’acolliment, atenció i informació a les persones sense llar, que serà responsable de supervisar si alguna d’estes persones està dormint al carrer i no disposa d’informació sobre els recursos municipals i les entitats existents que la poden acollir durant la nit.

En l’àmbit de la iniciativa social, es proporciona suport a la labor desenvolupada per les entitats que compten amb programes d’acolliment, allotjament i manutenció i que ja estan treballant amb estes persones, perquè continuen fent esta tasca en coordinació amb els responsables públics del seu àmbit territorial.

En concret, en els dies de més fred, des de la Vicepresidència Segona s’insta els municipis, que són els que tenen la competència en l’atenció immediata, a habilitar espais que puguen ser utilitzats com a alberg de baixa exigència o com a lloc residencial, amb espais d’higiene personal, així com la instal·lació de serveis de bugaderia.

Així mateix, es recomana subministrar mantes i material d’abric per a aquelles persones que pernocten al carrer i proporcionar-los beguda calenta i menjar.

**Censos de persones sense llar**

Per a l’elaboració de les mesures previstes en este protocol, Pedro Carceller ha assenyalat que s’han tingut en compte les dades recollides en els censos de persones sense llar que es van realitzar el mes de novembre passat a la Comunitat Valenciana, coordinats des de la Direcció General d’Inclusió i Cooperació al Desenvolupament, per a “quantificar tant el nombre de persones que es troben al carrer com aquelles altres que pernocten en centres d’allotjament”.

La constitució d’un cens de persones sense llar permet conéixer les principals característiques sociodemogràfiques, l’edat, el sexe i l’origen de les persones localitzades i analitzar les seues condicions de vida relacionades amb les causes i els processos de pèrdua de la llar, les relacions socials, el nivell formatiu, l’activitat, l’ús de serveis i prestacions públiques i l’estat de salut.

Fecha: 27/12/2023